b'\n_START_ARTICLE_\nNiufaundlando doleris\n_START_SECTION_\nIstorija\n_START_PARAGRAPH_\n1865\xc2\xa0m. Niufaundlandas pri\xc4\x97m\xc4\x97 aukso standart\xc4\x85, o Niufaundlando svar\xc4\x85 pakeit\xc4\x97 Niufaundlando doleriu. Keitimo kursas buvo 1 doleris lygus 4 \xc5\xa1ilingams ir 2 pensams (t. y., 50 pens\xc5\xb3). \xc5\xa0is kursas buvo \xc5\xa1iek tiek auk\xc5\xa1tesnis nei Kanados dolerio (\xc5\xa1is doleris buvo lygus 4 \xc5\xa1ilingams ir 1,3 penso). Toks kursas u\xc5\xbetikrino santyk\xc4\xaf 1 pensas (svaro dalis) lygus 2 centams (dolerio dalis). Tai buvo kompromisas derinant amerikin\xc4\x99 ir britanin\xc4\x99 sistemas. Be to, taip Niufaundlando doleris buvo sulygintas su Brit\xc5\xb3 Ryt\xc5\xb3 Karib\xc5\xb3 kolonij\xc5\xb3 Vest Indijos doleriu, kuris buvo tiesioginis Ispanijos dolerio palikuonis._NEWLINE_Niufaundlando kolonija Brit\xc5\xb3 Imperijoje buvo unikali tuo, kad buvo vienintel\xc4\x97 valda, \xc4\xafsivedusi savo aukso monetas ir aukso standart\xc4\x85. Su protarpiais iki 1894\xc2\xa0m. Niufaundlando bank\xc5\xb3 \xc5\xbelugimo buvo kaldinamos Niufaundlando dviej\xc5\xb3 doleri\xc5\xb3 monetos. Po \xc5\xa1ios bank\xc5\xb3 kriz\xc4\x97s 1895\xc2\xa0m. Niufaundlande \xc4\x97m\xc4\x97 veikti Kanados bankai, o Niufaundlando dolerio vert\xc4\x97 buvo prilyginta Kanados dolerio vertei. Taio Niufaundlando doleris prarado 1,4\xc2\xa0% vert\xc4\x97s. 1949\xc2\xa0m. Niufaundlandui prisijungus prie Kanados Niufaundlando doleriai buvo kei\xc4\x8diami Kanados doleriais santykiu 1:1._NEWLINE_Kitos Brit\xc5\xb3 \xc5\xa0iaur\xc4\x97s Amerikos kolonijos pri\xc4\x97m\xc4\x97 JAV pinigin\xc4\xaf vienet\xc4\x85 ma\xc5\xbedaug tuo pa\xc4\x8diu metu, kai Niufaundlandas pri\xc4\x97m\xc4\x97 Vest Indijos doler\xc4\xaf. Nedidelis JAV dolerio ir Vest Indijos dolerio skirtumas buvo pagr\xc4\xafstas tuo, kad 1792\xc2\xa0m. JAV i\xc5\xbedo sekretorius Aleksandras Hamiltonas naujojo JAV dolerio pagrindu pa\xc4\x97m\xc4\x97 vidutin\xc4\x99 d\xc4\x97v\xc4\x97t\xc5\xb3 Ispanijos doleri\xc5\xb3 mas\xc4\x99._NEWLINE_Niufaundlando de\xc5\xa1imtain\xc4\x97s monetos b\xc5\xabt\xc5\xb3 tiksliai atitikusios dolerines monetas, kurias naudojo kitos Brit\xc5\xb3 kolonijos Piet\xc5\xb3 Amerikoje. Pvz., Brit\xc5\xb3 Gviana s\xc4\x85skaityboje naudojo Ispanijos dolerius, bet lygiagre\xc4\x8diai buvo naudojamos brit\xc5\xb3 svar\xc5\xb3 sterling\xc5\xb3 sistemos monetos._NEWLINE_Niufaundlando doleri\xc5\xb3 banknotai ir monetos iki \xc5\xa1iol Visoje Kanadoje teb\xc4\x97ra legali mok\xc4\x97jimo priemon\xc4\x97.\n_START_SECTION_\nBanknotai\n_START_PARAGRAPH_\n1865\xc2\xa0m. vienas \xc4\xafgaliotas bankas (Commercial Bank of Newfoundland) \xc4\x97m\xc4\x97 leisti kupi\xc5\xabras, kuri\xc5\xb3 nominalas buvo u\xc5\xbera\xc5\xa1ytas tiek svarais, tiek doleriais. Santykis buvo 4 doleriai = 1 svaras. XIX a. 9-t\xc4\x85 de\xc5\xa1imtmet\xc4\xaf abu bankai (Commercial Bank ir Union Bank of Newfoundland) banknotus leido tik su doleriniais nominalais. 1894\xc2\xa0m. abu bankai bankrutavo._NEWLINE_Apyvartoje buvo 2, 5, 10, 20 ir 50 doleri\xc5\xb3 banknotai._NEWLINE_1901\xc2\xa0m. Vie\xc5\xa1\xc5\xb3j\xc5\xb3 darb\xc5\xb3 departamentas (Department of Public Works) i\xc5\xa1leido vyriausybinius popierinius pinigus, kuri\xc5\xb3 nominalai buvo 40, 50 ir 80 cent\xc5\xb3, 1 ir 5 doleriai. 1910\xc2\xa0m. papildomai i\xc5\xa1leisti dar 25 cent\xc5\xb3 ir 2 doleri\xc5\xb3 nominalai. 1920 i\xc5\xbeddas \xc4\xaf apyvart\xc4\x85 paleido 1 ir 2 doleri\xc5\xb3 kupi\xc5\xabras.'